أريد معرفة رايكم في أمر مهم، وهو الشباب الذين ظهروا مؤخرا كأمير منير وجعباص وكريم وحازم وهؤلاء الشباب مما يسميه البعض _ التزام مدينة نصر _ فعلا يهمني رأيكم جدا .وهل أسمع هؤلاء الشباب ولا ابعد أحسن ؟
وفيه التزام المعادي والتزام شبر والوراق :) شوف يا سيدي: افتح القوس وزود كم اسم كمان وبعدين هعلق عليهم كلهم بما يلي: مش كل واحد فيهم أعرفه معرفة تكفي للتقييم، لكن أعرف بعضهم كويس جدا وبعضهم بدرجة متوسطة، الفكرة كلها إن فيه فراغ زي ما انت شايف، وهما تمددوا في الفراغ مع أدوات الميديا، وبصفة عامة أي حد بيشتغل على مناطق التدين العام فهو مفيد في السواد ده. لكن فيه مشكلتين: الأولى: ضعف العلم والأدوات المعرفية عندهم، وده تكرار غريب لأخطاء الجيل السابق لهم، وده مشكلته في حاجات صغيرة بتتقال في النص بتبقى عك، ومشكلته كمان لما الناس بتكبر وجمهورها يزيد وتبدأ تفتي والعك يكبر ويكتر. الثانية: إن مع الوقت بتبدأ سنارة المراكب الكبيرة تنزل للسمك ده، ممكن مرة سنارة الدعوة البرهامية المجرمة زي ما حصل مع محمد الغليظ، وممكن سنارة التدين الحكومي زي ما حصل مع عمرو خالد ومصطفى حسني، وممكن سنارة أكبر من دول زي ما حصل مع معز مسعود، واللي بيستجيب للسنارة: بيركب مركب من المراكب السودا دي عشان يبقى سمكة كبيرة أو حتى سمكة صغيرة بس راكبة مركب كبيرة، واللي ما بيستجيبش بيفضل لواحده وهو وشطارته ومواهبه بأه، بس غالبا بيفضل سمكة صغيرة. بصفة عامة: ليك الجانب الإيجابي، ومش هنشيل الناس شيلة بمجرد تخوفات المستقبل حتى لو مكرر ومهروس؛ لأننا لسنا من حزب الظلمة الفجرة المعتادين الوقوع في أعراض الناس بالباطل. بس كل اللي أقدر أقولهولك: استفيد من التدين العام اللي بتسمعه منهم، وربنا ينفع بيهم، وما تاخدش منهم حاجة بره التدين العام لأن قدراتهم المعرفية محدودة، وأول ما حد من دول السنارة تخطفه= ابعد عنه.